Future Nostalgia
Future Nostalgia ingliz qoʻshiqchisi Dua Lipa tomonidan chiqarilgan studiyaviy albomdir. Bu albom xonandaning ikkinchi albomi hisoblanadi. 2020-yilning 27-martida Warner studiyasi tomonidan chiqarilgan. Albomning „Don't Start Now“ ashulasi yetakchi singl (lid-singl) oʻlaroq 2019-yilning 31-oktabrida chiqarilib, ham tijorat, ham tanqidiy jihatdan muvaffaqiyat qozondi. Ashula Billboard Hot 100 chartida 2-oʻrinni egalladi. Keyin, „Physical“ va „Break My Heart“ singllari mos ravishda albomning ikkinchi va uchinchi singllari oʻlaroq chiqarildi va ikklasi ham UK Singles Chartda yuqori oʻntalikka kirdi. „Hallucinate“ va „Levitating“ (DaBaby bilan birgalikda ijro etilgan) qoʻshiqlari albomning toʻrtinchi va beshinchi singllari oʻlaroq mos ravishda 2020-yil 17-iyul va 1-oktabrda chiqarildi; ulardan ikkinchisi Hot 100 chartida 2-pogʻonani band etgan ikkinchi singl, Lipaning karyerasi davomida esa uchinchi singl (yuqori oʻntalikka kirganiga koʻra) boʻldi. „Love Again“ albomning oltinchi singli oʻlaroq Fransiyada 2021-yil 11-martda, umumjahon uchun esa 2021-yil 4-iyunda chiqarildi. Albomni dastlab 2020-yilning 3-aprelida ommaga havola etish reja qilingan edi, ammo bu muddat uzaytirildi. Albomni targʻib qilish maqsadida Lipa Future Nostalgia turnesini amalga oshirmoqchi edi, biroq COVID-19 pandemiyasi tufayli bu turne uch marta qoldirildi. Hozirda, ushbu turneni 2022-yilning fevralida boshlash reja qilingan.